Fred West

Lapsuus ja nuoruus

West kasvoi maatilalla köyhässä kuusilapsisessa perheessä, jossa väkivalta ja lasten seksuaalinen hyväksikäyttö oli tavallista. West ei osannut kunnolla lukea eikä kirjoittaa. 17-vuotiaana West joutui moottoripyöräonnettomuuteen, josta saadut kallovammat aiheuttivat hänelle jatkossa ennalta-arvaamattomia raivokohtauksia. Hän sanoi poliisille ahdistelleensa seksuaalisesti nuoria tyttöjä varhaisteini-iästä lähtien: "Eivätkö kaikki tee sitä?", kun oma 13-vuotias sisar syytti 20-vuotiasta Westiä raiskauksesta ja raskaudentilastaan. 
21-vuotiaana West meni naimisiin 19-vuotiaan Rena Costellon kanssa, joka oli jo raskaana toiselle miehelle. Tytärpuoli Charmaine syntyi 1963 ja yhteinen tytär Anna Marie 1964. Lisäksi Westillä oli avioton lapsi skotlantilaisen naisen kanssa. Charmainea Fred West alkoi pahoinpidellä ja käyttää seksuaalisesti hyväkseen jo 3-vuotiaasta lähtien. 
Fred West murhasi raskaana olevan 18-vuotiaan rakastajattarensa Anne McFallin 1967 ja sanoi murhanneensa myös 15-vuotiaan Mary Bastholmin 1968.

Rosemary Letts

Fred West oli murhannut kaksi nuorta naista jo ennen 15-vuotiaan Rosemary Lettsin tapaamista, joten Rosella ei ollut osuutta näihin murhiin. Fred West murhasi myös ex-vaimonsa Rena Costellon 1971, jotta tämä ei pääsisi selville tyttärensä Charmainen murhasta. 17-vuotias Rose murhasi 8-vuotiaan Charmainen ja West hautasi ruumiin. 
Rosemary toimi usein prostituoituna parin yhteisessä asunnossa Cromwell Street 25:ssä  Gloucesterissä, Fred Westin katsellessa vierestä. Yksi vakioasiakkaista oli Rosemaryn oma isä Bill Letts, joka oli käyttänyt Rosemarya seksuaalisesti hyväkseen 10-vuotiaasta asti. Rosemary oli usein raskaana ja lapsia oli kahdeksan: Heather Anne (lokakuussa 1970), Mae June (kesäkuussa 1972), Stephen Andrew (elokuussa 1973), Tara (joulukuussa 1977), Louise (marraskuussa 1978), Barry (kesäkuussa 1980), Rosemary junior (huhtikuussa 1982) and Lucyanna (heinäkuussa 1983). Viisi lapsista oli Fred Westin, mutta Tara, Rosemary junior ja Lucyanna olivat länsi-intialaisten asiakkaiden siittämiä. On myös mahdollista että Heather Ann oli joko Rosemaryn isän Billin tai Rosemaryn nuoremman veljen Grahamin siittämä. 
Fred ja Rose pahoinpitelivät, kiduttivat ja raiskasivat lapsiaan. Vanhimman yhteisen tyttärensä Heatherin he myös murhasivat. Fredin vanhin tytär Anna Marie, avioliitosta Rena Costellon kanssa, joutui 8-vuotiaasta lähtien oman isänsä, isoisänsä Bill Lettsin ja setänsä John Westin raiskaamaksi sekä 13-vuotiaasta lähtien paritetuksi Rosen asiakkaille. Rosemary valvoi aina vieressä. Anne Marie tuli 15-vuotiaana raskaaksi isälleen, mutta kohdunulkoinen raskaus keskeytettiin. Fredin veli John West raiskasi veljentyttärensä Maen 5-vuotiaana, Rosemaryn katsellessa vieressä.
Tuttavilleen ja ystävilleen Westit kertoivat peitetarinan, jonka mukaan Heather oli lähtenyt töihin lomakylään. Muille lapsilleen he kuitenkin vitsailivat, että jos nämä eivät ole kunnolla, heidät pannaan terassin kiveyksen alle kuten Heather.

Kiinnijääminen, pidätys ja oikeudenkäynti

Elokuussa 1992 Fred West pidätettiin hänen raiskattuaan 13-vuotiaan tyttärensä Louisen kolmesti. Rosemary puolestaan pidätettiin lapseen kohdistuneesta väkivallasta epäiltynä. Syytteet kuitenkin hylättiin, kun tytär kieltäytyi todistamasta vanhempiaan vastaan oikeudessa. 
Kun kaikki Westien lapset määrättiin sijaiskoteihin, heräsivät epäilyt Heather Westin (kadoksissa vuodesta 1987) kohtalosta. Westien tapausta alettiin tutkia perinpohjaisesti.
Kun helmikuussa 1994 ensimmäiset ihmisjäännökset löytyivät Cromwell Street 25:ssä sijaitsevan talon puutarhasta, Fred West pidätettiin. Hän tunnusti murhanneensa noin yhdeksän ihmistä, joista hän erikseen nimesi Heather Westin, Shirley Robinsonin, Rena ja Charmaine Costellon sekä Linda Goughin. West kertoi poliisille että kellarin lattian alta löytyisivät vielä 6 ihmisen jäännökset. Näiden ruumiinjäännösten tunnistettiin myöhemmin kuuluvan Carol Ann Cooperille, Lucy Partingtonille, Therésè Siegenthalerille, Shirley Hubbardille, Juanita Mottille ja Alison Chambersille, jotka oli murhattu 1973—1979.
Rosemary West pidätettiin huhtikuussa 1994 syytettynä Linda Goughin murhasta. Fred West joutui Rosemary Westin kanssa oikeuteen kesäkuussa 1994. Fred Westiä syytettiin 11 murhasta ja Rosemaryä 9 murhasta. 
Fred West onnistui tammikuun alussa 1995 hirttäytymään lakanaan sellissään Winson Greenin vankilassa, vaikka oli jatkuvan tarkkailun alaisena juuri itsemurhamahdollisuuden vuoksi.
Vaikka Rosemary West ei tunnustanut, todisteet häntä vastaan puhuivat puolestaan. Hän joutui oikeuteen lokakuussa 1995, yhdeksän kuukautta Fred Westin itsemurhan jälkeen. 
Valamiehistö oli yksimielinen Rosemary Westin syyllisyydestä. Hänet tuomittiin kymmenestä murhasta elinkautiseen eli 25 vuoden vankeusrangaistukseen 22. marraskuuta 1995. Tuomari Charles Mantell tuomitsi Rosemary Westin todeten: ”Jos minun mielipiteeni ratkaisisi, sinua ei koskaan vapautettaisi." Vuonna 1997 sisäministeri Jack Straw muutti tuomion elinkautiseksi, ilman mitään mahdollisuutta ehdonalaiseen tai armahdukseen.